**OBRAZLOŽITEV**

Prof. dr. Irena Novak Popov je od leta 1985 dalje z referati o sodobni slovenski poeziji in pripovedni prozi sodelovala na kongresih Slavističnega društva Slovenije, Seminarju slovenskega jezika, literature in kulture, mednarodnem simpoziju Obdobja ter na konferencah na Madžarskem, Hrvaškem, Poljskem, v Rusiji, Italiji in Makedoniji.

Objavila je monografije *Sprehodi po slovenski poeziji* (2003), *Izkušnja in pripoved* (2008) in *Novi sprehodi po slovenski poeziji* (2014), pripravila več antologij (*Slovensko pesništvo upora 1941-1945*, *Antologija slovenskih pesnic*)*,* napisala poglavja o slovenski poeziji za učbenike in berila za pouk književnosti v gimnazijah, uredila zbornike z mednarodnih prireditev v organizaciji Oddelka za slovenistiko Filozofske fakultete Univerze v Ljubljani in sourejala revijo Jezik in slovstvo. Kot predstojnica Oddelka za slovanske jezike in književnosti je s sodelavci pripravila študijske programe polonistike, bohemistike in slovakistike. Strokovno poslanstvo je opravljala kot predsednica Zveze društev Slavistično društvo Slovenije, članica žirij za podelitev nacionalnih literarnih nagrad in poročevalka o literarnih dosežkih Beneških Slovencev.